b'\n_START_ARTICLE_\nJanez Zaplotnik\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo v Kranju (1913-1921), agronomijo pa je \xc5\xa1tudiral v Zagrebu, kjer je 1925 tudi diplomiral. Prakso je opravil na selekcijskem in semenarskem posestvu Kosan\xc4\x8di\xc4\x8d v Ba\xc4\x8dki (1926-1928), specializacijo iz selekcije in \xc5\xbelahtnjenja rastlin pa 1928 na univerzi v Halleju (Institut f\xc3\xbcr Pflanzenbau und Pflanzenz\xc3\xbcchtung der Universit\xc3\xa4t Halle a.d. Saale). v letih 1928\xe2\x80\x931945 je bil predstojnik agrobotani\xc4\x8dnega odseka Kmetijsko poskusne in kontrolne postaje v Ljubljani (danes Kmetijski in\xc5\xa1titut Slovenije), 1945\xe2\x80\x931947 referent za semenarstvo pri Glavni upravi dr\xc5\xbeavnih posestev Slovenije, od 1947-1949 upravnik posestva v Beltincih in Radljah ob Dravi, 1949\xe2\x80\x931950 vodja rastlinske proizvodnje in semenarstva pri ministrstvu za kmetijstvo LRS in 1950\xe2\x80\x931952 na Kmetijskem in\xc5\xa1titutu Slovenije, 1952\xe2\x80\x931957 referent za semenarstvo in vrtnarstvo pri okrajni zadru\xc5\xbeni zvezi v Ljubljani, 1957\xe2\x80\x931959 pri Kmetijski in gozdarski poslovni zvezi Ljubljani, 1959 je postal direktor Kmetijskega gospodarstva Grosuplje (pozneje Agrokombinat Grosuplje). Leta 1966 se je upokojil._NEWLINE_Zaplotnik sodi med pomembnej\xc5\xa1e selektogenetike starej\xc5\xa1e generacije. Zbiral je predvsem doma\xc4\x8de sorte fi\xc5\xbeola in drugih vrtnin ter jih preizku\xc5\xa1al ter odbiral. Vzgojil je ve\xc4\x8d izbolj\xc5\xa1anih tipov doma\xc4\x8dega njivskega in vrtnega fi\xc5\xbeola. Napisal je ve\xc4\x8d kot 100 strokovnih in poljudnih \xc4\x8dlankov ter knjige: Na\xc5\xa1 fi\xc5\xbeol (1952), Kmetijska semena (1954) in Zatiranje plevela (1955).'